**Informatīvais ziņojums**

**Par 2014. gada 25. marta Ministru kabineta sēdes darba kārtības punktu**

**“Par Latvijas Republikas nacionālo pozīciju apstiprināšanu par ES kopējās nostājas projektiem pievienošanās sarunu ar Melnkalni 7. sadaļā Intelektuālā īpašuma tiesības un 10. sadaļā Informācijas sabiedrība un mediji”**

Lai novērtētu Eiropas Savienības (ES) kandidātvalstu gatavību sākt sarunas konkrētās jomās, Eiropas Komisija (EK) veic kandidātvalstu nacionālās likumdošanas atbilstības ES prasībām izvērtēšanu. Melnkalnes likumdošanas atbilstības ES prasībām izvērtēšana tika sākta 2012. gada jūnijā. Tajās pievienošanās sarunu sadaļās, kur ES dalībvalstis ir noteikušas sarunu atvēršanas vai slēgšanas nosacījumus, EK uzrauga to izpildi. Melnkalnes ES pievienošanās sarunās ir 35 sadaļas. Līdz 2014. gada 25. martam sarunās ar Melnkalni ir atvērtas septiņas sarunu sadaļas (5. sadaļa Valsts iepirkums, 6. sadaļa Uzņēmējdarbības likumdošana, 20. sadaļa Uzņēmumu un rūpniecības politika, 23. sadaļa Tiesu vara un pamattiesības, 24. sadaļa Tieslietas, brīvība un drošība, 25. sadaļa Zinātne un pētniecība un 26. sadaļa Izglītība un kultūra), no kurām provizoriski slēgtas divas sarunu sadaļas (25. sadaļa un 26. sadaļa).

7. sadaļa Intelektuālā īpašuma tiesības

EK uzskata, ka Melnkalni var uzskatīt par pietiekami sagatavotu, lai uzsāktu sarunas 7. sadaļā Intelektuālā īpašuma tiesības.

Melnkalnes likumdošana intelektuālā īpašuma tiesību jomā lielā mērā atbilst *acquis*, vienlaikus jāturpina pilnīga likumdošanas piemērošana un harmonizācija, īpaši pievēršot uzmanību Kopienas izsmelšanas principa iekļaušanai nacionālajā likumdošanā, grozījumiem autortiesību un saistošo tiesību jomā, kā arī Patentu likuma apstiprināšanai. EK norāda, ka Melnkalnei jāturpina attīstīt un stiprināt administratīvo kapacitāti valsts iestādēs, kas atbildīgas par *acquis* īstenošanu, kā arī intelektuālā īpašuma tiesību pārkāpumu izmeklēšanu.

Ņemot vērā šobrīd sasniegto līmeni ES integrācijas procesā intelektuālā īpašuma tiesību jomā, EK rekomendē uzsākt sarunas par 7. sadaļu. Vienlaikus EK ierosina, ka sadaļu būs iespējams provizoriski slēgt pēc tam, kad tiks izpildīti četri slēgšanas nosacījumi (likumdošanas ietvara saskaņošana ar *acquis*, nodrošinot Kopienas izsmelšanas principa iekļaušanu nacionālajā likumdošanā; grozījumu apstiprināšana Autortiesību un saistošo tiesību likumā; Patentu likuma apstiprināšana; administratīvās un institucionālās kapacitātes stiprināšana visos līmeņos).

10. sadaļa Informācijas sabiedrība un mediji

EK uzskata, ka Melnkalni var uzskatīt par pietiekami sagatavotu, lai uzsāktu sarunas 10. sadaļā Informācijas sabiedrība un mediji.

Melnkalnes likumdošana informācijas sabiedrības un mediju jomā lielā mērā atbilst *acquis*, vienlaikus jāturpina pilnīga likumdošanas piemērošana un harmonizācija. Melnkalnei ir jāturpina pilnīga likumdošanas saskaņošana elektronisko sakaru jomā, īpašu uzmanību pievēršot audiovizuālo mediju jomai, kā arī jānodrošina pietiekama administratīvā kapacitāte likumdošanas īstenošanā.

Ņemot vērā šobrīd sasniegto līmeni ES integrācijas procesā Informācijas sabiedrības un mediju jomā, EK rekomendē uzsākt sarunas par 10. sadaļu. Vienlaikus EK ierosina, ka sadaļu būs iespējams provizoriski slēgt pēc tam, kad tiks izpildīti divi slēgšanas nosacījumi (likumdošanas ietvara pilnīga saskaņošana ar *acquis*; administratīvās un institucionālās kapacitātes stiprināšana un nodrošināšana visos līmeņos).

Par ES kopējo nostāju projektiem pievienošanās sarunu ar Melnkalni 7. sadaļā Intelektuālā īpašuma tiesības un 10. sadaļā Informācijas sabiedrība un mediji ir sagatavotas Latvijas nacionālās pozīcijas. Par ES pievienošanās sarunu ar Melnkalni atvēršanu 7. un 10. sadaļā lems Starpvaldību konference (plānota 2014. gada 31. martā Briselē).

Latvijas pozīcija:

* Latvija atbalsta Eiropas Komisijas rekomendāciju atvērt pievienošanās sarunas ar Melnkalni 7. sadaļā Intelektuālā īpašuma tiesības.
* Latvija atbalsta Eiropas Komisijas rekomendāciju atvērt pievienošanās sarunas ar Melnkalni 10. sadaļā Informācijas sabiedrība un mediji.

Pozīcija ir sagatavota saskaņā ar Ministru kabineta 2009. gada 3. februāra noteikumiem Nr. 96 “Kārtība, kādā izstrādā, saskaņo, apstiprina un aktualizē Latvijas Republikas nacionālās pozīcijas Eiropas Savienības jautājumos”.

Tā kā ES paplašināšanās un Melnkalnes pievienošanās sarunas uzskatāmas par tādām, kas būtiski skar Latvijas intereses, saskaņā ar Ministru kabineta 2009. gada 3. februāra noteikumu Nr. 96 21.1.1. punktuto apstiprināšanas kārtība paredz apstiprināšanu Ministru kabinetā.

Iesniedzējs: ārlietu ministrs E. Rinkēvičs

Vīza: valsts sekretāra p.i. E. Stiprais

18.03.2014. 12.42

586

Lilita Cīrule, 67015279

lilita.cirule@mfa.gov.lv